Peo otsustasime juba mõned nädalad varem teha eelmisel laupäeval ja seiklused algasid sel päeval juba varem. Nimelt oli Harryl sama päeva hommikul proovipäev sellises kohas nagu Subiaco Oval, mis sisuliselt meenutab ehk Eesti asutustest ehk kõige enam Saku Suurhalli või Al le Coq Arena´t. Proovipäev möödus kenasti ja nüüd on sel loodril Harryl ka viimaks töö olemas. (Paljud lugejad on talle vist juba käega löönud...:) Ametikoha nimi oleks otsetõlkes justkui "Sularaha  jooksja" (Cash runner) ja tegu on väga põneva tööga. Nimelt peab Harry hakkama tassima raharuumi ja erinevate staadioni müügiletide vahel sularaha. Ametikoha teeb põnevaks asjaolu, et raha veetakse erariietes ja võimalikult märkamatult. Suurima kaitse kõigi eest kes võiksid veetava raha peale hammast ihuda annabki see, et keegi ei tea, kes selle ametikoha peal töötavad ja kes sularaha täis seljakotiga mööda staadionit ringi jalutavad. Töö algab 7ndal veebruaril ja on kahjuks ainult nädalavahetuseti aga vähemalt  on viimaks miski ametikoht olemas. Eks nüüd tuleb vaid nädala sees ka miskit leida.